桃源行
作者：汪藻
朝代：宋

paragraphs: 祖龍門外神傳璧，方士猶言仙可得。
東行欲與羨門親，咫尺蓬萊滄海隔。
那知平地有青春，只屬尋常避世人。
關中日月空萬古，花下山川長一身。
中原別後無消息，聞說胡塵因感昔。
誰教晉鼎判東西，卻愧秦城恨南北。
人間萬事愈可憐，此地當時亦偶然。
何事區區漢天子，種桃辛苦望長年。